**Έκθεση της Κοινοβουλευτικής Επιτροπής Παιδείας και Πολιτισμού για το νομοσχέδιο «Ο περί Προϋπολογισμού του Τεχνολογικού Πανεπιστημίου Κύπρου του 2022 Νόμος του 2021»**

**Παρόντες:**

 Χρύσανθος Σαββίδης, αναπλ. πρόεδρος Χρίστος Χριστοφίδης

 Γιώργος Κάρουλλας Χρίστος Χριστόφιας

 Πρόδρομος Αλαμπρίτης Αλέκος Τρυφωνίδης

 Η Κοινοβουλευτική Επιτροπή Παιδείας και Πολιτισμού εξέτασε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 2, 9, 16 και την 21η Φεβρουαρίου 2022. Στο πλαίσιο της μελέτης του νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Παιδείας, Πολιτισμού, Αθλητισμού και Νεολαίας, του Υπουργείου Οικονομικών, του Τμήματος Δημόσιας Διοίκησης και Προσωπικού του ίδιου υπουργείου, της Ελεγκτικής Υπηρεσίας, του Τεχνολογικού Πανεπιστημίου Κύπρου (ΤΕΠΑΚ), της Συντεχνίας Ακαδημαϊκού Προσωπικού του ΤΕΠΑΚ (ΣΑΠ-ΤΕΠΑΚ) και της Φοιτητικής Ένωσης του ΤΕΠΑΚ (ΦΕΤΕΠΑΚ).

 Σημειώνεται ότι στο στάδιο της εξέτασης του νομοσχεδίου παρευρέθηκαν επίσης ο πρόεδρος της επιτροπής κ. Παύλος Μυλωνάς και τα μέλη της κ. Μάριος Μαυρίδης, Αντρέας Καυκαλιάς, Ανδρέας Αποστόλου και Ανδρέας Θεμιστοκλέους.

 Σκοπός του νομοσχεδίου είναι η κατά νόμο έγκριση του προϋπολογισμού του ΤΕΠΑΚ για το έτος 2022.

 Ο προϋπολογισμός του ΤΕΠΑΚ για το έτος 2022 είναι ισοσκελισμένος και προβλέπει δαπάνες ύψους €73.937.954 και έσοδα του ίδιου ύψους.

 Οι προϋπολογιζόμενες δαπάνες του ΤΕΠΑΚ για το έτος 2022 αφορούν μεταξύ άλλων τα ακόλουθα:

1. Τρέχουσες δαπάνες (€32.962.593).

2. Λειτουργικές δαπάνες (€5.542.765).

3. Διαχειριστικά έξοδα (€6.146.303).

4. Κεφαλαιουχικές δαπάνες (€6.571.273).

5. Μη προβλεπόμενες δαπάνες και αποθεματικό (€22.715.020).

 Τα προϋπολογιζόμενα έσοδα του ΤΕΠΑΚ για το έτος 2022 αφορούν μεταξύ άλλων τα ακόλουθα:

1. Κυβερνητική χορηγία (€42.000.000).

2. Προπτυχιακά δίδακτρα (€7.300.000).

3. Τέλη/Δίδακτρα και άλλα δικαιώματα (€958.610).

4. Εισοδήματα από εκμετάλλευση περιουσίας (€200.000).

5. Χρηματοδότηση για εξωτερικά ερευνητικά ή άλλα προγράμματα/έργα (€19.000.000).

6. Εισφορές, δωρεές, χορηγήματα, κληροδοτήματα κ.ά. (€2.000.000).

7. Χρηματοδότηση για παροχή κρατικών υποτροφιών σε δικαιούχους (€150.000).

8. Χρηματοδότηση διαρθρωτικών προγραμμάτων και σχεδίων (€500.000).

9. Πρόνοια πιστώσεων για φιλοδωρήματα/εφάπαξ από τον δημόσιο και ευρύτερο δημόσιο τομέα-αναλογία δημοσίου (€329.344).

10. Έσοδα από διαχειριστική χρέωση (€1.000.000).

 Σύμφωνα με τα στοιχεία που περιλαμβάνονται στην εισηγητική έκθεση που συνοδεύει το νομοσχέδιο, ο υπό συζήτηση προϋπολογισμός καταρτίστηκε ύστερα από διαβούλευση που πραγματοποιήθηκε μεταξύ του Υπουργείου Παιδείας, Πολιτισμού, Αθλητισμού και Νεολαίας, του ΤΕΠΑΚ, του Υπουργείου Οικονομικών και του Τμήματος Δημόσιας Διοίκησης και Προσωπικού του ίδιου υπουργείου επί τη βάσει της παρούσας δημοσιονομικής κατάστασης του κράτους, των προτεραιοτήτων του ΤΕΠΑΚ, καθώς και των ειλημμένων υποχρεώσεών του για την ομαλή λειτουργία και τη σταδιακή και απρόσκοπτη ανάπτυξή του όπως αυτή έχει προγραμματιστεί.

 Σύμφωνα επίσης με τα πιο πάνω στοιχεία, η κρατική χορηγία για το 2022 θα τύχει χειρισμού όπως και κατά τον προηγούμενο χρόνο, δηλαδή θα παραμείνει κατ’ εξαίρεση η υπέρβαση των €2.000.000 και κατόπιν της σχετικής έγκρισης του Υπουργικού Συμβουλίου θα ανέρχεται στα €42.000.000. Σημειώνεται ότι η κάλυψη της πιο πάνω υπέρβασης θα γίνει από εξοικονομήσεις του προϋπολογισμού του ΤΕΠΑΚ για το 2022 ή και από εξοικονομήσεις του Υπουργείου Οικονομικών.

 Περαιτέρω, με βάση επίσης τα στοιχεία που κατατέθηκαν ενώπιον της επιτροπής, το Υπουργείο Οικονομικών με επιστολή του ημερομηνίας 17 Σεπτεμβρίου 2021 συμφώνησε με την προώθηση του προϋπολογισμού του ΤΕΠΑΚ, υπό την προϋπόθεση ενσωμάτωσης σε αυτόν συγκεκριμένων παρατηρήσεων που υπέβαλε τόσο το Υπουργείο Οικονομικών όσο και το Τμήμα Δημόσιας Διοίκησης και Προσωπικού. Σημειώνεται ότι οι πιο πάνω παρατηρήσεις οι οποίες ενσωματώθηκαν στον προϋπολογισμό αφορούσαν μεταξύ άλλων τη μείωση της χορηγίας για το έτος 2024 κατά €2 εκατομ., ώστε να παραμείνει στα ίδια επίπεδα με τα έτη 2022 και 2023, την αναπροσαρμογή των εσόδων και δαπανών για τον ισοσκελισμό του προϋπολογισμού για τα έτη 2022, 2023 και 2024, την αφαίρεση των προνοιών που αφορούν στην ανέγερση νέων εστιών και τη διατήρηση της υπέρβασης των €2 εκατομ. στην κρατική χορηγία για το έτος 2022.

 Σημειώνεται ότι το Υπουργείο Παιδείας, Πολιτισμού, Αθλητισμού και Νεολαίας με επιστολή του ημερομηνίας 27 Ιανουαρίου 2022 απέστειλε στην επιτροπή αναθεωρημένο πίνακα των δελτίων δαπανών του προϋπολογισμού, σε σχέση με συγκεκριμένη μεταφορά ποσών από το άρθρο 101(8) του κεφαλαίου 1(03) στο άρθρο 101(9) του ίδιου κεφαλαίου.

 Στο πλαίσιο της συζήτησης του προϋπολογισμού ενώπιον της επιτροπής ο Αντιπρύτανης Ακαδημαϊκών Υποθέσεων του ΤΕΠΑΚ αναφέρθηκε στο έργο και στους στόχους του πανεπιστημίου για την περαιτέρω ανάπτυξή του. Ειδικότερα, επισήμανε ότι ο προϋπολογισμός για το έτος 2022 συνάδει πλήρως με το στρατηγικό πλάνο του πανεπιστημίου, καθώς και το πνεύμα των περιορισμών που τέθηκαν από το Υπουργείο Οικονομικών. Όπως επίσης ανέφερε, η αύξηση που παρατηρείται στις δαπάνες του φετινού προϋπολογισμού οφείλεται στην αύξηση των κεφαλαιουχικών δαπανών και αφορούν μεταξύ άλλων τα κατασκευαστικά και βελτιωτικά έργα και τις συμβατικές υποχρεώσεις του ΤΕΠΑΚ. Περαιτέρω, επισήμανε ότι η κτιριολογική ανάπτυξη του ΤΕΠΑΚ κρίνεται επιβεβλημένη, καθώς επείγει η άμεση κάλυψη των στεγαστικών αναγκών του, καθώς και ο απεγκλωβισμός από τα πολύ υψηλά ενοίκια.

 Στο πλαίσιο επίσης της συζήτησης του προϋπολογισμού η επιτροπή ζήτησε πρόσθετα στοιχεία και επεξηγήσεις και υπέβαλε ερωτήματα προς τους αρμοδίους σε σχέση με τις πρόνοιές του. Ειδικότερα, τα ερωτήματα αυτά αφορούσαν μεταξύ άλλων την ένταξη του Ανώτερου Ξενοδοχειακού Ινστιτούτου Κύπρου (ΑΞΙΚ) στο ΤΕΠΑΚ, την ίδρυση νέων σχολών και τη μεταφορά υφιστάμενων σε άλλες πόλεις, τις εγγραφές και αποφοιτήσεις φοιτητών, την ανέγερση ιδιόκτητων κτιριακών εγκαταστάσεων, τις καταγγελίες για την εξέταση των καταγγελιών ενώπιον της Επιτροπής Πειθαρχικού Ελέγχου Ακαδημαϊκών, τις καταγγελίες για έλλειψη διαβούλευσης της πρυτανείας με την ΣΑΠ-ΤΕΠΑΚ, τη μισθοδοσία και τους όρους εργασίας του προσωπικού του ΤΕΠΑΚ, το κόστος ενοικίασης κτιρίων από το ΤΕΠΑΚ, τις φοιτητικές εστίες, τη στρατηγική διεθνοποίησης του ΤΕΠΑΚ, την ύπαρξη τυχόν έρευνας του ΤΕΠΑΚ για την επαγγελματική αποκατάσταση των αποφοίτων του και τις επιπτώσεις της πανδημίας στην επίδοση των φοιτητών.

 Σημειώνεται ότι ο πρύτανης του ΤΕΠΑΚ με επιστολές του ημερομηνίας 7 και 14 Φεβρουαρίου 2022 απέστειλε στην επιτροπή στοιχεία σε σχέση με τα υποβληθέντα ερωτήματα.

 Με βάση τα πιο πάνω η Κοινοβουλευτική Επιτροπή Παιδείας και Πολιτισμού, αφού διεξήλθε τις επιμέρους πρόνοιες του προϋπολογισμού και επέφερε όλες τις αναγκαίες νομοτεχνικές διορθώσεις κατέληξε στις ακόλουθες θέσεις:

1. Ο αναπληρωτής πρόεδρος της μέλος της κοινοβουλευτικής ομάδας του Δημοκρατικού Κόμματος, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και το μέλος της βουλευτής της Δημοκρατικής Παράταξης επιφυλάχθηκαν να τοποθετηθούν επί του προϋπολογισμού κατά τη συζήτησή του στην ολομέλεια του σώματος.

2. Τα μέλη της βουλευτές της κοινοβουλευτικής ομάδας του Δημοκρατικού Συναγερμού τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του Τεχνολογικού Πανεπιστημίου Κύπρου για το έτος 2022.

 Στη βάση των πιο πάνω τοποθετήσεων η Κοινοβουλευτική Επιτροπή Παιδείας και Πολιτισμού με την παρούσα έκθεσή της υποβάλλει το υπό αναφορά νομοσχέδιο στην ολομέλεια του σώματος για λήψη τελικής απόφασης.

22 Φεβρουαρίου 2022

Αρ. Φακ.: 23.01.062.226-2021

ΚΣ/ΓΧ/ΘΗ